
CAPÍTULO I
DO COMITÉ INTERCENTROS. DEFINICIÓN. COMPOSICIÓN E DOMICILIO SOCIAL.

Artigo 1.- O Comité Intercentros (C.I.) da Universidade de Vigo é o órgano colexiado de representación de todo o persoal laboral, e o seu principal obxecto é a defensa dos intereses sociolaborais do mesmo. As súas competencias e organización adecuaranse ó disposto no I Convenio colectivo para o persoal laboral da Universidade de Vigo, ó disposto no presente regulamento e no ordenamento xurídico.

Artigo 2.- O presente Regulamento de Organización e Funcionamento regulará o réxime interno do Comité Intercentros e as súas relacións con outros Comités de Empresa ou Asembleas de Delegados. 

Artigo 3.- O Comité Intercentros, segundo dispón o Art. 63.3 do Estatuto dos Traballadores, esta composto por doce membros, seis en representación da C.I.G, catro en representación de CC.OO. e dous en representación de U.G.T., en proporción ós resultados obtidos por cada sindicato nas eleccións dos comités de empresa da Universidade de Vigo celebradas o 27 de febreiro de 2003.

3.1.- Son tamén membros do Comité Intercentros, con voz pero sen voto, os delegados e as delegadas en representación de cada sindicato, segundo o dispón o Art. 10.3 da Lei Orgánica de Liberdade Sindical.

3.2.- Nas reunións do C.I. poderán participar con voz e sen voto os membros dos comités de empresa de Pontevedra e Ourense que non foran designados polos seus sindicatos como membros natos do mesmo.

Artigo 4.- O Comité Intercentros ten por domicilio o das sedes sindicais da mesma, sendo posible celebrar reunións e actividades propias noutros edificios dos distintos campus da Universidade de Vigo, cando así conveña ó carácter das mesmas. 

CAPÍTULO II
DOS FINS E COMPETENCIAS DO COMITÉ INTERCENTROS.

Artigo 5.- Son competencias do Comité Intercentros: 

5.1. A denuncia e negociación de futuros convenios

5.2. A negociación das revisións salariais cando proceda

5.3. As mesmas competencias que posúen os comités de empresas ou delegados sindicais cando afecte ó ámbito global das partes do convenio

5.4. A elección dos representantes de persoal na comisión paritaria de vixilancia e interpretación do convenio, respectando a proporcionalidade existente no Comité Intercentros.

5.5. Solicitar conflicto colectivo e interpoñer calquera tipo de reclamación, así como solicita-la declaración de folga legal.

Artigo 6.- O Comité Intercentros terá as competencias derivadas da lexislación vixente e de cantos pactos puideran establecerse entre a Administración e os sindicatos. Para o que poderá convocar reunións ou asembleas de tipo sectorial ou xeral, e outras medidas recoñecidas na lexislación sindical como instrumentos de defensa das reivindicacións dos traballadores e as traballadoras da Universidade de Vigo 

Artigo 7.- Recoñéceselle, conforme ó disposto no Artigo 10 da Lei 9-87, ó Comité Intercentros, colexiadamente, por decisión maioritaria dos seus membros, lexitimación para iniciar como interesado os procedementos administrativos correspondentes e exercitar accións en vía administrativa ou xudicial en todo o relativo ó ámbito das súas funciones. 

Artigo 8.- Os membros do Comité Intercentros terán as garantías reguladas no Artigo 68 do Estatuto dos Traballadores e demais lexislación vixente, así como as que se poidan crear por pactos entre a Administración e os Sindicatos.

CAPÍTULO III
ÓRGANOS UNIPERSONAIS E ÓRGANOS COLEXIADOS. 

SECCIÓN 1ª.- DOS ÓRGANOS UNIPERSONAIS

Artigo 9.- Son Órganos Unipersoais do Comité Intercentros o Presidente (e, no seu caso o Vicepresidente), o Secretario (e, no seu caso o Vicesecretario). O mandato dos mesmos será outorgado polo Comité na forma que se determina no presente Regulamento para igual período que o recollido no art. 67.3 do Estatuto dos Traballadores. O Vicepresidente e o Vicesecretario, no seu caso, suplirán ó Presidente e Secretario respectivamente en ausencia de estes. 

Artigo 10.- O Presidente e o Secretario ( e o Vicepresidente e o Vicesecretario no seu caso) serán elixidos polo Pleno do Comité Intercentros, a proposta dos sindicatos representados no mesmo.

Artigo 11.- Para considerar válida a elección, esta figurará na Orde do Día da sesión, e deberá contar co voto favorable de, cando menos, a metade máis uno dos compoñentes do Comité Intercentros, en primeira votación e, se ningún candidato acada os votos necesarios farase unha segunda votación na que será necesario obter maioría simple dos compoñentes do Comité Intercentros.

Artigo 12.- A elección realizarase ordinariamente na sesión constituínte do Comité Intercentros na que actuará como Presidente o de maior antigüidade na empresa e como Secretario o de menor idade e, extraordinariamente, cando se produza unha revogación ou unha vacante por cese ou dimisión. 


Artigo 13.- Son funcións do Presidente e, no seu caso, do Vicepresidente en ausencia de aquel:

13.1.- Presidir as reunións do pleno do Comité Intercentros e moderar o desenvolvemento das mesmas. 

13.2.- Ostentar a representación do Comité Intercentros a tódolos efectos, realizando cantas xestións lle sexan encomendadas polo pleno.

13.3.- Dar efectividade e cumprimento ós acordos do Pleno e facer que todos os seus membros os respecten. 

13.4.- Coordina-las relacións entre o Comité Intercentros e os órganos da Universidade de Vigo.

13.5.- Revisa-la documentación que entre e saia do Comité, asina-los documentos que emanen do mesmo e dar o seu visto e prace as actas e certificacións. 

13.6.- Presentarlle ó Comité tódalas propostas, informes e iniciativas que considere oportunas. 

13.7.- Establece-la convocatoria das reunións ordinarias e extraordinarias.

Artigo 14.- Son funcións do Secretario e, no seu caso, do Vicesecretario en ausencia de aquel: 

14.1.- Convocar as reunións do Comité Intercentros a instancia do Presidente, dentro dos prazos previstos, acompañando á Orde do Día, se procede, os informes, propostas ou documentos que teñan que ser tratados na reunión. 

14.2.- Estender as actas das reunións do Pleno, tanto ordinarias como extraordinarias, así como custodiar os libros de actas correspondentes. 

14.3.- Remitir copia das actas aprobadas ós portavoces dos grupos sindicais representados no Comité, así como, no seu caso, os borradores das actas previas á súa aprobación. 

14.4.- Dar fe dos acordos do Comité Intercentros e expedir certificacións nos casos en que sexa solicitado polos membros do mesmo, respecto ós extremos que figuren consignados no libro de Actas, sempre que non quebrante o debido sixilo profesional expresado no art. 10 da Lei 9/87 e do art. 65 do Estatuto dos Traballadores. 

14.5.- Redactar e someter á sinatura do Presidente a correspondencia que orixine o propio funcionamento do Comité Intercentros. 

14.6.- Custodiar os documentos, libros, selos e demais efectos inventariados pertencentes ou depositados no Comité Intercentros. 

14.7.- Ordenar a documentación precisa para as reunións do Pleno.

14.8.- Participar xunto co Presidente en cantas entrevistas e reunións celebre ostentando a representación do Comité.

14.9.- Recibir ó tempo que o Presidente cantos informes, comunicacións ou propostas lle sexan dirixidas ó Comité de xeito oral ou escrito.

Artigo 15.- Revogación e cese. 

15.1- A revogación do Presidente ou do Secretario deberá ser proposta, cando menos, por 1/3 dos membros do Comité, e para a súa aprobación necesitará obter o voto favorable da maioría absoluta dos compoñentes do mesmo, convocado a este único fin. Os membros que promoven a revogación deberán propor un candidato que, no caso de resultar aprobada a súa proposta, será proclamado como novo Presidente ou Secretario. Non poderá repetirse unha proposta de revogación ou moción de censura dun mesmo órgano unipersoal ata transcorridos 6 meses dende a anterior. 

15.2.- O Presidente do Comité Intercentros cesará: 

15.2.1.- Ó remate do seu mandato.

15.2.2- A petición propia. Neste caso asumirá provisionalmente a Presidencia o Vicepresidente (se o houbera) ou o membro do Comité con maior antigüidade na Universidade, que convocará unha reunión extraordinaria para elixir novo Presidente. 

15.2.3- Por dimisión do Comité Intercentros.

15.2.4- Se é revocado o Comité Intercentros segundo o establecido no Estatuto dos Traballadores. En calquera caso, mentres non se elixa outro Presidente, o Comité Intercentros tomará os seus acordos en sesións plenarias.

15.3.- O Secretario do Comité Intercentros cesará:

15.3.1- Ó remate do seu mandato.

15.3.2- A petición propia. Neste caso asumirá provisionalmente a Presidencia o Vicesecretario (se o houbera) ou o membro do Comité con menor antigüidade na Universidade, que convocará unha reunión extraordinaria para elixir novo Presidente.

15.3.3- Por dimisión do Comité Intercentros.

15.3.4- Se é revocado o Comité Intercentros segundo o establecido no Estatuto dos Traballadores. 


SECCIÓN 2ª.- DOS ÓRGANOS COLEXIADOS

Artigo 16.- O Pleno do Comité Intercentros é o máximo órgano do mesmo. O Pleno se reunirá ordinariamente unha vez ó mes, e extraordinariamente cantas veces o estime conveniente o Presidente, ou cando o solicitan, cando menos, 1/3 dos membros do Comité Intercentros.

Artigo 17.- O Secretario, a instancia do Presidente, convocará por escrito a tódolos membros do Comité, cunha antelación de dous días hábiles, comunicando a data, hora e lugar da sesión, excepto si a urxencia o require. 

Na convocatoria deberá figurar a Orde do Día dos asuntos a tratar. Esta será elaborada polo Presidente e o Secretario, figurando na mesma os temas propostos polos membros do Comité, por si mesmos ou a traveso dos seus portavoces.

Artigo 18.- Para a válida celebración dun Pleno do Comité é necesaria a presencia en primeira convocatoria de, cando menos, as 2/3 partes dos seus compoñentes, e en segunda poderá celebrarse a reunión coa presencia de, cando menos, a metade máis un dos seus membros, debéndose encontrar entre eles o Presidente e o Secretario ou, no seu caso, os que ostenten a súa delegación.

Artigo 19.- A Comisión Permanente estará composta pola Presidencia e Secretaría do Comité Intercentros e, en todo caso, un membro de cada unha das candidaturas con representación no Comité Intercentros, observando, en conxunto, a proporcionalidade do mesmo.

A Comisión Permanente asumirá as funcións do Comité Intercentros nos casos de dimisión ou cese do Comité, se este é revocado e nos meses de vacacións. Asemade, asistirá a tódalas reunións coa representación empresarial que por motivos de urxencia non poida acudir ó Pleno debendo, neste caso, informar no primeiro Pleno seguinte que será o que conforme a súa actuación. 

Artigo 20.- Comisións de Traballo e comunicación con outros órganos de representación. 

20.1.- O Comité Intercentros da Universidade de Vigo poderá formar Comisións de Traballo para tratar asuntos concretos. A composición, funcións e duración do seu traballo virá determinada polo Pleno. 

20.2.- O Comité Intercentros poderá establecer os camiños de coordinación e intercambio de información pertinentes, para o mellor cumprimento dos seus fins, cos Comités correspondentes doutras Universidades Galegas e do Estado, así como coa Xunta de Persoal Docente e Investigador e a Xunta de Persoal de Administración e Servicios da Universidade de Vigo, para ós asuntos de interese común de todo o persoal laboral da mesma.

CAPITULO IV

O RÉXIME DE SESIÓNS E A ADOPCIÓN DE ACORDOS.

SECCIÓN 1ª.- DO RÉXIME DE SESIÓNS.

Artigo 21.- Celebración das sesións do Comité Intercentros. 

21.1.- O Presidente do Comité fixará a Orde do Día das sesións do Pleno, auxiliado polo Secretario. Na mesma figurarán aqueles puntos que sexan propostos polos membros do Comité ou polos seus portavoces, sempre que se presenten cun mínimo de 2 días hábiles de antelación a data da convocatoria. 

Nas sesións extraordinarias só poderán debaterse as cuestións que figuren na Orde do Día da súa convocatoria, nas ordinarias poderá ampliarse a Orde do Día nos supostos previstos no Artigo 26 do presente Regulamento. 

Nas sesións ordinarias figurarán necesariamente como primeiro punto a "lectura e aprobación, si procede, da Acta da sesión anterior", e como último "Rogos e Preguntas". 

Cando a urxencia o aconselle se poderá proceder á redacción, lectura e aprobación, parcial ou total, da Acta da sesión durante o termo da sesión. 

En calquera caso, a distribución previa do borrador da Acta obviará a lectura da mesma. 

21.2.- As actas deberán especificar necesariamente os asistentes, a orde do día da reunión, as circunstancias de lugar, data e hora en que se celebrou, os puntos principais das deliberacións e o contido dos acordos adoptados, tendo en conta que deberá observarse o sixilo profesional expresado no art. 10 da Lei 9/87 e do art. 65 do Estatuto dos Traballadores.

Cando se produza unha votación, deberán recollerse en acta, ademais, os votos a favor, votos en contra e abstencións ou votos en branco.

21.3.-Cando a acumulación de asuntos sexa considerable e se prevea a imposibilidade de abordalos todos, o Pleno, como punto previo, acordará a orde na que deberán ser debatidos, quedando na orde do día da seguinte reunión os temas non tratados.

21.4.- A aprobación da Acta se fará por maioría simple dos membros do Comité asistentes á sesión. As obxeccións, adicións ou supresións á mesma presentaranse por escrito e, se afectan ós acordos e resolucións, deberán ser aprobados por maioría absoluta.

Artigo 22.- A partir da convocatoria, os membros do Comité terán á súa disposición, na secretaría do mesmo, a documentación que as Comisións de Traballo teñan elaborado ou recollido en relación coa Orde do Día.

Artigo 23.- Os membros do Comité observarán o sixilo profesional expresado na normativa e lexislación vixentes. 

SECCIÓN 2ª.- DA ADOPCIÓN DE ACORDOS.

Artigo 24.- Cando o Presidente considere que o asunto foi suficientemente exposto e debatido, someterase a votación polo Pleno.

24.1.1.- A man alzada que será a forma ordinaria de votación.

24.1.2.- Nominais: as que se verifican mediante lectura polo Secretario/a da relación dos membros do Comité presentes, para que cada un indique a súa postura afirmativa, negativa ou de abstención.

24.1.3.- Secretas: as que se realizan mediante sufraxio en papeleta pechada.

24.2.- O Presidente establecerá o tipo de votación segundo a índole do tema a acordar. Serán secretas, en todo caso, aquelas que afecten a persoas ou así o solicite algún membro do C.I.

24.3.- Salvo os supostos en que este Regulamento, ou outra norma de rango superior, requira unha maioría cualificada ou especial, os acordos requirirán en primeira votación unha maioría do 60% do total de membros do C.I. De no lograrse esta, adoptaranse por maioría simple, sendo necesaria a presencia da metade máis un dos membros do C.I. no momento da votación. De producirse un empate, posporase a adopción do acordo á seguinte reunión.

Artigo 25.- En todo caso, será necesario o voto favorable da maioría absoluta dos membros do Comité para a adopción de acordos relativos á:

25.1.- Elección do Presidente, Secretario, Vicepresidente e Vicesecretario, así como para a súa revogación. 

25.2.- Incoación de expediente a membros do propio Comité, conforme ó previsto no presente Regulamento e normas de rango superior.

25.3.- Para a aprobación do presente Regulamento e posterior modificación do mesmo precisarase a maioría de 2/3 dos membros do Comité.

Artigo 26.- Poderán adoptarse acordos sobre asuntos non incluídos na Orde do Día cando a urxencia dos mesmos sexa apreciada por 2/3 dos membros do Comité e estando presentes todos eles. En todo caso no poderán afectar ás materias previstas no Artigo anterior. 

Artigo 27.- A discrepancia substancial total ou parcial no dictame dunha Comisión de Traballo a debater no Pleno, poderá manifestarse por calquera dos seus membros mediante a formulación dun "voto particular" que se achegará ó dictame. 

CAPITULO V

DO ESTATUTO DOS MEMBROS DO COMITÉ INTERCENTROS

Artigo 28.- Son dereitos e deberes dos membros do C.I. os recollidos nas normativas, lexislación vixente e cantos pactos se establezan entre as Administracións e os sindicatos.

Artigo 29.- Delegación do voto. Esta poderase facer, sempre que existan causas de forza maior suficientemente xustificadas, noutro membro do C.I. Realizarase por escrito, sendo medios válidos o correo electrónico e o Fax, e indicando, expresamente, en que punto, ou puntos, da orde do día se delega o voto. A comunicación terá que facerse o/a Secretario/a antes do comezo da reunión.

Artigo 30.- O incumprimento das xestións encomendadas polo C.I. e/ou a ausencia inxustificada e reiterada ás reunións dos membros do C.I. quedará reflectido na acta.

CAPÍTULO VI

DAS RELACIÓNS DO COMITÉ INTERCENTROS COS TRABALLADORES E TRABALLADORAS

Artigo 31.- Calquera traballador/a ou grupo de traballadores/as que consideren lesionados os seus dereitos ou que detecten unha situación de inxustiza social, poderán poñela en coñecemento do Comité ou dalgún dos seus membros, por escrito.

31.1.- A estes efectos, o Secretario do C.I. levará un rexistro no que constará: datos da reclamación, centro de traballo, contido da mesma, data de entrada, xestións efectuadas e resultado das mesmas.

31.2- Tódalas reclamacións deberán ser postas en coñecemento do Presidente e Secretario (ou dos seus substitutos, tal e como recolle o artigo 9) para o seu traslado ó órgano correspondente, previa aprobación do pleno.

Artigo 32.- O Comité Intercentros, a través dos seus órganos, levará acabo as actuacións tendentes o restablecemento dos dereitos lesionados, notificándose ós reclamantes as xestións realizadas, así como o seu resultado, sinalándose as actuacións legais que procedan no caso de persistir a situación de lesivilidade para os/as traballadores/as.

Artigo 33.- As propostas que realicen os órganos do C.I. trasladaranse á Universidade por escrito polos membros designados regulamentariamente.

33.1.- As propostas e comunicacións que realice a Universidade ós órganos do Comité Intercentros, faranse por escrito dirixido ó Presidente e o Secretario, correspondéndolle ó primeiro dalas a coñecer, na súa integridade e contido, ó Pleno para a súa aceptación ou rexeitamento.

33.2.- Ás reunións de información, consulta e negociación coa Universidade asistirá o Pleno, a Comisión Permanente ou aqueles membros que o Pleno decida, procurando que exista sempre pluralidade sindical.

33.3.- Como regra xeral a aceptación das propostas da Universidade correspóndelle ó Pleno. Non obstante, este poderá delegar noutros membros ou Órganos, establecéndose previamente e se procede, as marxes de discrecionalidade oportunas para a negociación.

33.4.- En calquera caso ó Pleno quédalle reservada a facultade de revogar calquera dos acordos dos demais Órganos ou membros do C.I.

CAPÍTULO VII

DAS RELACIÓNS DO COMITÉ INTERCENTROS COA UNIVERSIDADE

Artigo 34.- As propostas que realicen os órganos do C.I. trasladaranse á Universidade por escrito polos membros designados regulamentariamente.

Artigo 35.- Ás reunións de información, consulta e negociación coa Universidade asistirá o Pleno, a Comisión Permanente ou aqueles membros que o Pleno decida, procurando que exista sempre pluralidade sindical.

Artigo 36.- En calquera caso ó Pleno quédalle reservada a facultade de revogar calquera dos acordos dos demais Órganos ou membros do C.I.

DISPOSICIÓN ADICIONAL

En todo o non especificado polo presente Regulamento, o Comité Intercentros rexerase polo Estatuto dos Traballadores, Lei de Procedemento Administrativo, I Convenio e demais lexislación vixente en cada momento.

DISPOSICIÓN FINAL

O presente Regulamento do Comité Intercentros entrará en vigor o día da súa aprobación polo mesmo. Será remitido para o seu rexistro á autoridade laboral competente.

